Oplysningerne om, at et knivoverfald på VUC Lyngby mørklægges, skriver Ketil Wathne Rasmussen til Detektor, at han har fra en pårørende til en ansat på skolen.

Undervisningsleder på VUC Lyngby, Trine Ellegaard Christensen, kan på ingen måde genkende beskyldningerne om, at ledelsen på VUC Lyngby skulle dække over et knivoverfald.

- Jeg synes, det er stærkt bekymrende, at en folketingskandidat kan skrive sådan nogle usandheder og omgå sandheden så lemfældigt, siger hun.

VUC Lyngby har sidenhen valgt at politianmelde Ketil Wathne Rasmussen for hans nu slettede Facebook-opslag.

Heller ikke eleverne eller politiet kender til overfaldet

Detektor spørger også til overfaldet hos flere forskellige elever rundt på skolens område. Men ingen har hørt noget. Faktisk er det første gang, de hører til sagen.

Eleverne mener, ligesom undervisningslederen, at de ville have hørt om det, hvis et knivoverfald skulle have fundet sted.